钦定古今图书集成/明伦汇编/官常典/第511卷 > 刘昌祚
## 钦定古今图书集成/明伦汇编/官常典/第511卷 > 刘昌祚

按《宋史》本传：“昌祚，字子京，真定人。父贺，战没于定州，
录为右班殿直，主秦州威远砦青塘，聚兵盐井，经年
不散。昌祚奉帅命往诘之，诸酋曰：‘闻汉家欲取吾井
盐’。昌祚曰：‘国家富有四海，何至与汝争此邪’？与酋俱
来犒赉之，欢然帅众去。迁西路都巡检。使辽还，神宗
临试驰射，授通事舍人。夏人寇刘沟堡，昌祚领骑二”
千出援卤伏万骑于黑山而伪遁，卒遇之，战不解。薄
暮，大酋突而前，昌祚抽矢一发殪之，馀众悉遁。帅李
师中上其功曰：“西事以来，以寡抗众，未有如昌祚者。”
知阶州，讨平母家等族，又平叠州。转作坊使，为熙河
路都监。从王中正入蜀，破箪篥羌。加皇城使、荥州刺
史、秦凤路钤辖，又加西上阁门使、果州团练使、知河
州。元丰四年，为泾原副都总管。王师西征，诏与总管
姚麟率蕃、汉兵五万，受环庆高遵裕节制，令两路合
军以出。既入境而庆兵不至。昌祚出胡卢川，次磨齐
隘，夏众十万，扼险不可前，昌祚挟两盾先登，夏人小
却，师乘之，斩首千七百级。进次鸣沙川，取其窖粟，遂
薄灵州。城未及阖，先锋夺门几入。遵裕驰遣使止之，
昌祚曰：“城不足下，脱朝廷谓我争功，奈何？今按甲勿
攻。”是夕，庆兵始距城三十里而军，遇敌接战，昌祚遣
数千骑赴之。迟明，贼已退，遂谒遵裕，裕讶应援之缓，
有诛昌祚意，既见，问下城如何，昌祚曰：“比欲攻城，以
幕府后未敢。前日磨齐之战，夏众退保东关，若乘锐
破之，城必自下。”遵裕弗内，曰：“吾夜以万人负土囊传
垒，至旦入矣。”怒未解，欲夺其兵付姚麟，麟不敢受，乃
已。明日，遣昌祚巡营，凡所得马粮，悉为庆兵所取，泾
师忿噪。遵裕围城十八日不能下，夏人决七级渠以
灌遵裕师军遂溃。即南还，复命泾师为殿，昌祚手剑
水上，待众济然后行，为卤所及，战退之。至渭州，粮尽，
士争入，无复行伍，坐贬永兴军钤辖。明年，复徙泾原，
加龙、神卫四厢都指挥使、知延州。时永乐方陷，士气
不振。昌祚先修《马政》，令军中校技击，优者乃给焉。自
义合至德靖砦，绵亘七百里，堡垒疏密不齐，烽燧不
相应。昌祚度屯戍险易、地望远近，事力彊弱，立为定
式，上诸朝。夏人寇塞门，安远砦拒破之，杀其统军叶
悖麻咩、吪埋二人，盖始谋攻永乐者。图其形以献，帝
喜，遣近侍劳军。哲宗立，进步军都虞候、雄州团练使、
知渭州，历马军殿前都虞候。渭地宜牧养，故时弓箭
手人授田二顷，有马者复增给之，谓之“马口分地。”其
后马死不补，而据地自若。昌祚按举其法，不二年，耗
马复初。又括陇山间田，得万顷，募士卒五千，别置将
统之，劲悍出诸军右。朝廷归夏人四砦，昌祚以为不
可。再迁殿前副都指挥使、冀州观察使、武康军节度
使。年六十八卒。赠开府仪同三司，谥曰毅肃。昌祚气
貌雄伟，最善骑射，箭出百步之外，夏人得箭以为神，
持归事之。所著《射法》行于世。